4. การประกอบธุรกิจของแต่ละสายผลิตภัณฑ์

บริษัท แชงกรี-ลา โฮเต็ล จำกัด (มหาชน) ประกอบธุรกิจโรงแรมชั้น 1 เพื่อให้เช่าที่พักอาศัย
จำหน่ายอาหารและเครื่องดื่ม และบริการอื่นๆ อันเกี่ยวกับธุรกิจโรงแรม เช่น ห้องประชุม
ห้องจัดเลี้ยง บริการศูนย์ธุรกิจ และบริการศูนย์สุขภาพ เป็นต้น บริษัทมีสถานประกอบการ 2 แห่ง
คือ

1)  โรงแรมแชงกรี-ลา กรุงเทพฯ

2)  โรงแรมแชงกรี-ลา เชียงใหม่

นอกจากนี้บริษัทยังได้มีการลงทุนถือหุ้นในโครงการต่างๆ
ทั้งในประเทศและต่างประเทศโดยผ่านบริษัทย่อยของบริษัท ตามรายละเอียดดังนี้

- บริษัทย่อย

1. บริษัท วัฒนธานี จำกัด (“วัฒนธานี”) จดทะเบียนในประเทศไทย
โดยมีบริษัทเป็นผู้ถือหุ้นในอัตราร้อยละ 100.00 มีทุนจดทะเบียนและทุนที่ชำระแล้ว 1,303 ล้านบาท
วัฒนธานีไม่ได้ประกอบธุรกิจอื่นใดนอกจากลงทุนถือหุ้นในบริษัท Apizaco จำกัด บริษัท Hasfield
Holdings จำกัด และ บริษัท ไทยรุ่งเรือง-เคอรี่ ดีเวลลอปเม้นท์ จำกัด

2. บริษัท Apizaco จำกัด (“Apizaco”) เป็นบริษัทที่จดทะเบียนในประเทศฮ่องกง
(ถือหุ้นโดยวัฒนธานี ในอัตราร้อยละ 100) ทุนจดทะเบียนและทุนที่ชำระแล้วเท่ากับ 280
ล้านเหรียญฮ่องกง และ 206.458 ล้านเหรียญฮ่องกง ตามลำดับ ซึ่ง Apizaco
ไม่ได้ประกอบธุรกิจอื่นใด นอกจากลงทุนในบริษัทอื่นๆ ดังนี้

2.1 ถือหุ้นในบริษัท แชงกรี-ลา เอเชีย จำกัด (“SA”) จำนวน 10,867,055 หุ้น
หรือคิดเป็นร้อยละ 0.38 ของจำนวนหุ้นที่ออกจำหน่ายแล้ว

2.2 ถือหุ้นในบริษัท Zukerman จำกัด (“Zukerman”) ในอัตราร้อยละ 100 Zukerman
เป็นบริษัทจดทะเบียนในประเทศบริติช เวอร์จิ้น ไอส์แลนด์ (British Virgin Islands)
มีทุนจดทะเบียนจำนวน 50,000 เหรียญสหรัฐ ทุนที่ออกจำหน่ายและเรียกชำระแล้วเท่ากับ 1
เหรียญสหรัฐ Zukerman ไม่ได้ประกอบธุรกิจอื่นใดนอกจากลงทุนถือหุ้นในบริษัท 3 บริษัท
ในประเทศเมียนมาร์ คือ

  2.2.1 ถือหุ้นในบริษัท Traders Yangon จำกัด ในอัตราร้อยละ 23.53
  ซึ่งประกอบกิจการโรงแรม Traders ซึ่งเป็นโรงแรมสากลระดับ 4 ดาว
  ในเมืองย่างกุ้งประเทศเมียนมาร์ เพื่อให้เช่าที่พักอาศัย
  จำหน่ายอาหารและเครื่องดื่มและบริการอื่นๆอันเกี่ยวกับธุรกิจโรงแรม
  ซึ่งได้เปิดดำเนินการแล้วเมื่อเดือนพฤศจิกายน 2539

2.  ถือหุ้นในบริษัท Shangri-La Yangon จำกัด ในอัตราร้อยละ 22.22
    ซึ่งเป็นบริษัทที่ทำโครงการก่อสร้างโรงแรมแชงกรี-ลา ย่างกุ้ง และอพาร์ตเม้นท์ให้เช่า
    โครงการของบริษัทได้ถูกเลื่อนออกไปอย่างไม่มีกำหนด
    เนื่องจากสถานการณ์การเมืองในประเทศเมียนมาร์

  2.2.3 ถือหุ้นในบริษัท Traders Square จำกัด ในอัตราร้อยละ 23.56
  ซึ่งเป็นบริษัทที่ทำโครงการก่อสร้างอาคารพาณิชย์สมบูรณ์แบบ
  โครงการของบริษัทได้ถูกเลื่อนออกไปอย่างไม่มีกำหนด
  เนื่องจากสถานการณ์การเมืองในประเทศเมียนมาร์

3. บริษัท Hasfield Holdings จำกัด (“Hasfield”)
เป็นบริษัทจดทะเบียนในประเทศสิงคโปร์ (ถือหุ้นโดยวัฒนธานีในอัตราร้อยละ 100)
ทุนจดทะเบียนและทุนที่เรียกชำระแล้ว 35 ล้านเหรียญสิงคโปร์ และ 34.218 ล้านเหรียญสิงคโปร์
ตามลำดับ ซึ่ง Hasfield ไม่ได้ประกอบธุรกิจอื่นใดนอกจากลงทุนถือหุ้นในบริษัท Cuscaden
Properties จำกัด ในอัตราร้อยละ 14.60 มูลค่าเงินลงทุนคิดเป็นเงินประมาณ 580 ล้านบาท
ซึ่งบริษัท Cuscaden Properties จำกัด ประกอบกิจการโรงแรม Traders Singapore
และศูนย์การค้า Tanglin Shopping Mall

4. บริษัท ไทยรุ่งเรือง-เคอรี่ ดีเวลลอปเม้นท์ จำกัด (ถือหุ้นโดยวัฒนธานี ในอัตราร้อยละ
57.33) มีทุนจดทะเบียนและทุนที่ชำระแล้วจำนวน 231 ล้านบาท บริษัท ไทยรุ่งเรือง-เคอรี่
ดีเวลลอปเม้นท์ จำกัด ไม่ได้ประกอบกิจการอื่นใด นอกจากลงทุนถือหุ้นในบริษัทอื่นคือ ถือหุ้นในบริษัท
ทางยกระดับ ดอนเมือง จำกัด (มหาชน) ในอัตราร้อยละ 2.41 มูลค่าเงินลงทุนประมาณ 213
ล้านบาท

(1) ลักษณะของผลิตภัณฑ์หรือบริการ

- บริษัท แชงกรี-ลา โฮเต็ล จำกัด (มหาชน) และบริษัท Traders Yangon จำกัด

ทั้งสองบริษัทดังกล่าวข้างต้นเป็นบริษัทที่ประกอบธุรกิจโรงแรมและการให้บริการของโรงแรม
โดยแบ่งการบริการของโรงแรมออกเป็น 3 ส่วนใหญ่ๆ คือ

1.  การให้บริการด้านห้องพัก

2.  การให้บริการด้านอาหารและเครื่องดื่ม

3.  การให้บริการด้านอื่นๆ เช่น ซักรีด สื่อสารโทรคมนาคม ศูนย์ธุรกิจ ศูนย์สุขภาพ จัดเลี้ยง
    และประชุมสัมมนา

ลูกค้าของบริษัทส่วนใหญ่จะเป็นนักท่องเที่ยวชาวต่างชาติที่เดินทางเข้ามาท่องเที่ยวในประเทศและนักธุรกิจทั้งในประเทศและต่างประเทศ

- บริษัท Apizaco จำกัด บริษัท Hasfield Holdings จำกัด บริษัท Zukerman จำกัด
และบริษัท วัฒนธานี จำกัด

  ไม่มีผลิตภัณฑ์และบริการ เนื่องจากเป็นบริษัทที่ลงทุนถือหุ้นในบริษัทอื่น

  - บริษัท Shangri-La Yangon จำกัด และบริษัท Traders Square จำกัด

  ไม่มี ผลิตภัณฑ์และบริการ เนื่องจากยังไม่ได้ประกอบกิจการ

  - วัฏจักรของการประกอบธุรกิจ

  วัฏจักรของการประกอบธุรกิจขึ้นอยู่กับฤดูกาลท่องเที่ยวโดยแบ่งเป็น 2 ระยะคือ

  - ช่วงฤดูกาลท่องเที่ยว (High Season)
  อยู่ระหว่างประมาณเดือนตุลาคมถึงเดือนมีนาคมซึ่งจะมีอัตราการเข้าพักเฉลี่ยประมาณร้อยละ 71

  - ช่วงนอกฤดูกาลท่องเที่ยว (Low Season)
  อยู่ระหว่างประมาณเดือนเมษายนถึงเดือนกันยายนซึ่งจะมีอัตราการเข้าพักเฉลี่ยประมาณร้อยละ
  59

  - กำลังการผลิต และปริมาณการผลิต

โรงแรมแชงกรี-ลา กรุงเทพฯ

โรงแรมแชงกรี-ลา กรุงเทพฯ
เป็นโรงแรมระดับห้าดาวที่ตั้งอยู่ริมฝั่งแม่น้ำเจ้าพระยาและอยู่ใจกลางกรุงเทพมหานคร
มีจำนวนห้องพักทั้งหมด 799 ห้อง และเซอร์วิสอพาร์ทเม้นท์จำนวน 24 ห้อง
มีห้องอาหารและบาร์ให้บริการอาหารไทย จีน อิตาเลียน และนานาชาติรวม 11 แห่ง
มีห้องจัดประชุม สัมมนาและจัดเลี้ยง จำนวน 18 ห้อง
รวมถึงห้องแกรนด์บอลรูมที่มีพื้นที่หน้าห้องอันกว้างขวาง สามารถจุคนได้ถึง 2,000 คน
เพียบพร้อมด้วยโสตทัศนูปกรณ์อันทันสมัย เหมาะสำหรับการจัดประชุม สัมมนาและการจัดเลี้ยง
และยังมีศูนย์บริการธุรกิจที่พรั่งพร้อมด้วยสิ่งอำนวยความสะดวกอันทันสมัย
มีศูนย์สุขภาพซึ่งครบครันด้วยอุปกรณ์กีฬานานาชนิด สระว่ายน้ำกลางแจ้ง เซาว์น่า จากุซซี่
รวมถึงบริการนวดเพื่อสุขภาพด้วย นอกจากนี้ยังมีสปาที่เปิดให้บริการตั้งแต่ปี 2547
ซึ่งเป็นสปาระดับแนวหน้าแห่งหนึ่งของประเทศไทย และได้รับการตอบรับอย่างดีจากลูกค้า

  อัตราการเข้าพักเฉลี่ยและอัตราค่าห้องพักเฉลี่ย ในระยะ 3 ปีที่ผ่านมา มีดังนี้ คือ

  ----------------------- ---------------- --------------- ---------------
  ปี                       2554             2553            2552

  อัตราการเข้าพักเฉลี่ย (%)    44.30            39.10           32.90

  อัตราค่าห้องพักเฉลี่ย (บาท)   5,436            5,063           5,585
  ----------------------- ---------------- --------------- ---------------

โรงแรมแชงกรี-ลา เชียงใหม่

โรงแรมแชงกรี-ลา เชียงใหม่ เป็นโรงแรมระดับห้าดาวที่ตั้งอยู่ใจกลางเมืองเชียงใหม่
มีจำนวนห้องพักทั้งหมด 281 ห้อง (รวมห้องชุดจำนวน 61 ห้องแล้ว) มีห้องอาหารและบาร์รวม 5
แห่ง ห้องจัดประชุมสัมมนาและจัดเลี้ยง จำนวน 8 ห้อง ห้องแกรนด์บอลรูมที่มีพื้นที่กว้างขวาง
สามารถจุคนได้ถึง 1,600 คน เพียบพร้อมด้วยโสตทัศนูปกรณ์อันทันสมัย เหมาะสำหรับการจัดประชุม
สัมมนาและการจัดเลี้ยง และยังมีหอประชุมขนาดใหญ่อีก 1 ห้อง
พร้อมด้วยโสตทัศนูปกรณ์และสิ่งอำนวยความสะดวกอันทันสมัย มีศูนย์สุขภาพ สระว่ายน้ำกลางแจ้ง
จากุชชี่ และยังมีสปาซึ่งมีพื้นที่กว้างขวาง
ตั้งอยู่ด้านในห่างไกลจากฝั่งถนนปราศจากเสียงรบกวนจากการจราจรและล้อมรอบไปด้วยต้นไม้และธรรมชาติที่จะทำให้ผู้มาใช้บริการได้รับความผ่อนคลายและความเป็นส่วนตัว

  อัตราการเข้าพักเฉลี่ยและอัตราค่าห้องพักเฉลี่ย ในระยะ 3 ปีที่ผ่านมา มีดังนี้ คือ

  ----------------------- ---------------- --------------- ---------------
  ปี                       2554             2553            2552

  อัตราการเข้าพักเฉลี่ย (%)    51.4             33.6            28.0

  อัตราค่าห้องพักเฉลี่ย (บาท)   3,062            2,771           2}921
  ----------------------- ---------------- --------------- ---------------

(2) การตลาดและภาวะการแข่งขัน

โรงแรมแชงกรี-ลา กรุงเทพฯ

ไตรมาสแรกของปี 2554
ธุรกิจมีแนวโน้มที่ดีดังเห็นได้จากผลประกอบการของโรงแรมเป็นไปตามที่ได้ประมาณการไว้ตลอดสามเดือนจนถึงเดือนเมษายน
ก่อนที่จะเข้าสู่ภาวะนอกฤดูกาลท่องเที่ยว
การเลือกตั้งเมื่อเดือนกรกฎาคมที่ผ่านมาก็ส่งผลกระทบโดยรวมต่อธุรกิจการจัดประชุมและสัมมนา
(MICE) เนื่องจากมีความกังวลเกี่ยวกับความไม่มั่นคงทางการเมืองหลังการเลือกตั้ง แต่ทั้งนี้
ก็ยังคาดหวังกันว่าแนวโน้มธุรกิจน่าจะดีขึ้นในไตรมาสสุดท้ายของปี 2554
จนกระทั่งประเทศไทยประสบเหตุการณ์มหาอุทกภัยตั้งแต่วันที่ 10 ตุลาคม
ซึ่งส่งผลกระทบต่อจำนวนนักท่องเที่ยวที่จะเดินทางเข้าประเทศไทย
โรงแรมต่างๆต้องเผชิญกับภาวะลำบากเนื่องจากอัตราการเข้าพักลดลงอย่างมาก
เหลืออยู่ประมาณร้อยละ 20-30ในเดือนตุลาคมและพฤศจิกายน 2554
และมีการยกเลิกการจองห้องพักโดยลูกค้ากลุ่มใหญ่และลูกค้าจัดการประชุมเป็นจำนวนมาก
อันเนื่องมาจากอุทกภัยในครั้งนี้

จากข้อมูลของกระทรวงการท่องเที่ยวและกีฬาแสดงให้เห็นว่าจำนวนนักท่องเที่ยวที่เข้ามาในประเทศไทยในช่วงเดือนมกราคมถึงเดือนมิถุนายน
2554 เพิ่มขึ้นเป็น 9.7 ล้านคน หรือเพิ่มขึ้นร้อยละ 28.13 เมื่อเทียบกับช่วงเดียวกันของปีก่อน
ในไตรมาสที่สามของปี 2554 มีจำนวนนักท่องเที่ยวที่เข้ามาในประเทศรวม 4.7 ล้านคน
เพิ่มขึ้นร้อยละ 26 เมื่อเทียบกับช่วงเดียวกันของปีที่ผ่านมา อย่างไรก็ตามในไตรมาสที่สี่
จำนวนนักท่องเที่ยวที่เข้ามาในประเทศมียอดลดลงอย่างมีนัยสำคัญประมาณร้อยละ 4.71 หรือลดลง
4 ล้านคน เมื่อเทียบกับช่วงเดียวกันของปีก่อน อันเนื่องมาจากสถานการณ์น้ำท่วม
และเมื่อมองในภาพรวมแล้วจำนวนนักท่องเที่ยวที่เข้ามาในประเทศจนถึงสิ้นปี 2554
มียอดรวมประมาณ 19.098 ล้านคน

จำนวนนักท่องเที่ยวที่มาจากเอเซียตะวันออกและเอเซียใต้เพิ่มขึ้นร้อยละ 25.47
เมื่อเทียบกับช่วงเดียวกันของปีก่อน
ในขณะที่จำนวนนักท่องเที่ยวจากยุโรปและสหรัฐอเมริกาเพิ่มขึ้นร้อยละ11.4 และ11.81 ตามลำดับ
จำนวนนักท่องเที่ยวจากเอเซียตะวันออกและเอเซียใต้สูงสุด 5 อันดับแรก ได้แก่ มาเลเซีย
(12.94%) จีน (9.22%) ญี่ปุ่น (5.9%) เกาหลี (5.31%) และอินเดีย (4.80%)
ซึ่งจำนวนนักท่องเที่ยวจากยุโรปสูงสุด 5 อันดับแรกมาจาก รัสเซีย (5.31%) สหราชอาณาจักร
(4.42%) เยอรมัน (3.16%) ฝรั่งเศศ (2.67%) และสวีเดน (1.76%)

ตั้งแต่ปี 2551 ประเทศไทยถูกเสนอข่าวการเมืองในด้านลบเรื่อยมา
และยิ่งมีเหตุการณ์น้ำท่วมครั้งใหญ่เกิดขึ้นในไตรมาสสุดท้ายของปี 2554
ยิ่งทำให้ความเชื่อมั่นของนักลงทุนต่างชาติที่มีต่อประเทศไทยลดน้อยลงไปอย่างมาก
การบริหารจัดการน้ำและแผนป้องกันน้ำท่วมที่น่าเชื่อถือได้จะเป็นปัจจัยสำคัญในการเรียกความเชื่อมั่นจากนักลงทุนต่างชาติกลับมาได้
ธนาคารแห่งประเทศไทยคาดหวังว่าภาคการผลิตจะสามารถฟื้นตัวได้ในไตรมาสแรกและแข็งแกร่งขึ้นในไตรมาสที่สองของปี
2555

เพื่อที่จะรักษาส่วนแบ่งการตลาดไว้ โรงแรมได้เสนอขายห้องพักในราคาโปรโมชั่นพิเศษให้แก่ลูกค้า
เพื่อที่จะได้ส่วนแบ่งการตลาดเหนือกลุ่มคู่แข่งที่อยู่ในระดับเดียวกัน
ซึ่งวิธีการดังกล่าวทำให้อัตราค่าห้องพักถัวเฉลี่ยของโรงแรมในปี 2554 เพิ่มขึ้นร้อยละ 7.4
เมื่อเทียบกับกลุ่มคู่แข่งที่อยู่ในระดับเดียวกันที่เพิ่มขึ้นร้อยละ 0.7
ในส่วนของอัตราการเข้าพักของโรงแรมก็เพิ่มขึ้นร้อยละ 11.2 เมื่อเทียบกับปีก่อน
ในขณะที่กลุ่มคู่แข่งเพิ่มขึ้นร้อยละ 6.5

แม้ว่าจะมีสัญญาณในทางบวกที่แสดงให้เห็นว่าอุตสาหกรรมการท่องเที่ยวของประเทศไทยได้ฟื้นตัวแล้ว
นับจากช่วงที่เกิดภาวะถดถอยทางเศรษฐกิจในปี 2553-2554
แต่ธุรกิจโรงแรมและอุตสาหกรรมอื่นก็จะยังเผชิญกับความท้าทายที่สำคัญในปี 2555 ดังต่อไปนี้

  - ปัจจัยจากภายนอก ได้แก่ ความผันผวนของค่าเงินบาท
  ซึ่งจะส่งผลให้ค่าครองชีพในประเทศไทยสูงขึ้น
  การชะลอตัวของเศรษฐกิจในสหรัฐอเมริกาและยุโรป ปัญหาหนี้สาธารณะในกลุ่มประเทศยูโร
  และราคาน้ำมันที่เพิ่มสูงขึ้นทั่วโลก

  - ปัจจัยจากภายใน ได้แก่ ความเป็นไปได้ที่จะเกิดความไม่แน่นอนทางการเมือง
  ต้นทุนในภาคการผลิตสูงขึ้นเพราะการปรับเพิ่มอัตราค่าจ้างขั้นต่ำ
  ความมีประสิทธิภาพของแผนฟื้นฟูสภาพบ้านเมืองหลังน้ำท่วมของรัฐบาล
  และราคาก๊าซหุงต้มที่ปรับตัวขึ้น

จำนวนผู้เดินทางจากประเทศต่างๆสิบอันดับแรกที่เดินทางเข้ามาในประเทศไทยในปี 2554
เมื่อเทียบกับปี 2553 เป็นดังนี้

  --------------------- ------------- -------------- ---------------------
  ประเทศ                2554          2553           อัตราเปลี่ยนแปลง (%)

  1. มาเลเซีย            2,470,686     2,058,956      20.00

  2. จีน                 1,760,564     1,122,219      56.88

  3. ญี่ปุ่น                1,126,221     993,674        13.34

  4. รัสเซีย              1,014,493     644,678        57.36

  5. เกาหลี              1,014,292     805,445        25.93

  6. อินเดีย              916,787       760,371        20.57

  7. ลาว                877,677       715,345        24.09

  8. ออสเตรเลีย          854,064       698,046        22.35

  9. สหราชอาณาจักร       844,224       810,727        4.13

  10. สหรัฐอเมริกา        684,073       611,792        11.81
  --------------------- ------------- -------------- ---------------------

จำนวนผู้เดินทางจากประเทศต่างๆสิบอันดับแรกที่เดินทางเข้ามาในประเทศทางสนามบินสุวรรณภูมิในปี
2554 เมื่อเทียบกับปี 2553 เป็นดังนี้

  --------------------- ------------- ------------- ---------------------
  ประเทศ                2554          2553          อัตราเปลี่ยนแปลง (%)

  1. จีน                 1,288,315     864,977       48.94

  2. ญี่ปุ่น                1,036,414     907,569       14.20

  3. อินเดีย              837,310       693,191       20.79

  4. รัสเซีย              704,074       467,971       50.45

  5. เกาหลี              685,517       552,501       24.09

  6. สหราชอาณาจักร       662,056       639,855       3.47

  7. สหรัฐอเมริกา         548,841       498,664       10.06

  8. เยอรมัน             507,664       500,811       1.37

  9. ออสเตรเลีย          483,490       407,601       18.62

  10. มาเลเซีย           416,587       354,223       17.61
  --------------------- ------------- ------------- ---------------------

ก้าวเข้าสู่ปี 2555 การท่องเที่ยวแห่งประเทศไทย (ททท.)
คาดการณ์ว่าภาวะอุตสาหกรรมการท่องเที่ยวในประเทศไทยจะเติบโตเล็กน้อยเพียงร้อยละ 2
ซึ่งจะทำให้มีนักท่องเที่ยวจากต่างชาติเข้ามาในประเทศรวม 19.5 ล้านคน และประมาณร้อยละ 68
ของจำนวนนั้นหรือคิดเป็น 13.2 ล้านคน จะเดินทางเข้ามาในกรุงเทพมหานคร

ส่วนการท่องเที่ยวในประเทศคาดว่าจะมีการเดินทางท่องเที่ยวประมาณ 19.6
ล้านเที่ยวซึ่งก่อให้เกิดรายได้รวม 442 พันล้านบาท อย่างไรก็ตาม ในปี 2555
การเดินทางท่องเที่ยวในประเทศอาจเติบโตเพียงเล็กน้อยเนื่องจากนักท่องเที่ยวชาวไทยได้ใช้จ่ายเงินเพื่อซ่อมแซมบ้านที่เสียหายจากเหตุการณ์มหาอุทกภัย

ททท. ได้เสนอของบประมาณจำนวน 2
พันล้านบาทในการรณรงค์เพื่อฟื้นฟูการท่องเที่ยวของคนไทยภายในประเทศและนักท่องเที่ยวจากต่างประเทศ
ซึ่งเงินนี้จะได้รับการจัดสรรจากงบประมาณกลางปี 2555 โดยจะใช้งบประมาณ 500
ล้านบาทสำหรับกระตุ้นการท่องเที่ยวในประเทศ ส่วนงบประมาณอีก 1.5
พันล้านบาทจะใช้กระตุ้นนักท่องเที่ยวต่างชาติ ซึ่งททท. จะเน้นไปยังนักท่องเที่ยวที่มาจากญี่ปุ่น จีน
มาเลเซีย และอินเดีย เพื่อชดเชยจำนวนนักท่องเที่ยวจากยุโรปที่ลดลง

สำนักงานส่งเสริมการจัดประชุมและนิทรรศการ (องค์การมหาชน) (สสปน.)
กระตือรือร้นที่จะเข้าร่วมประมูลเพื่อเป็นเจ้าภาพจัดงานมหกรรมโลก (World Expo)
ที่จะจัดขึ้นในปี 2563
และครั้งนี้จะเป็นการสร้างโอกาสในการทำการตลาดใหม่อีกครั้งของประเทศไทยโดยเสนอมุมมองที่แตกต่างไปยังภูมิภาคอื่นของโลก
ด้วยเจตนารมย์ที่จะเรียกความเชื่อมั่นของนักท่องเที่ยวหรือธุรกิจให้กลับคืนสู่ประเทศไทยอีกครั้ง
และคาดว่าจนถึงสิ้นปี 2555 จะมีลูกค้าจากกลุ่ม MICE ถึง 750,000 คน

สถานการณ์ทางเศรษฐกิจและการเมือง

ถึงแม้ในปีที่ผ่านมาจะไม่มีเหตุการณ์ปะทะกันอย่างรุนแรงดังเช่นที่เคยเกิดขึ้นในปี 2552 และ 2553
และภาวะทั่วไปในปัจจุบันของประเทศไทยจะยังสงบอยู่
แต่ก็ปฏิเสธไม่ได้ว่าความขัดแย้งทางการเมืองที่ฝังรากลึกยังคงมีอยู่

ความไม่แน่นอนของศรษฐกิจในประเทศสหรัฐอเมริกาและวิกฤตหนี้สาธารณะในกลุ่มประเทศยูโรในทวีปยุโรปยังคงส่งผลกระทบที่ใหญ่ที่สุดต่อเศรษฐกิจของประเทศไทย
รวมทั้งต่อภูมิภาคเอเชียด้วย

จากรายงานของธนาคารแห่งประเทศไทย ผลิตภัณฑ์มวลรวมในประเทศ (GDP) ของปี 2554
เพิ่มขึ้นร้อยละ 1 ซึ่งน้อยกว่าที่คาดการณ์ไว้ว่าจะเพิ่มขึ้นร้อยละ 1.8
ซึ่งมีสาเหตุหลักมาจากมหาอุทกภัยที่เกิดขึ้นในช่วงไตรมาสสุดท้ายของปี

เป็นที่คาดหวังว่าเศรษฐกิจของประเทศไทยจะสามารถฟื้นตัวจากเหตุการณ์น้ำท่วมเมื่อปลายปีที่แล้วได้
ปีงบประมาณ 2555 ที่เริ่มต้นด้วยโครงการ 3 ปีเพื่อบริหารจัดการน้ำที่มีมูลค่า 350 พันล้านบาท
และการลงทุนในรัฐวิสาหกิจน่าจะช่วยกระตุ้นให้เศรษฐกิจไทยเติบโตจากร้อยละ 4.8 เป็นร้อยละ
4.9ได้

แรงกดดันจากภาวะเงินเฟ้อจะแผ่วลงไปในทิศทางเดียวกับราคาสินค้าและอุปสงค์ภายในประเทศ
ซึ่งได้ชะลอตัวลงตามเศรษฐกิจโลก อัตราเงินเฟ้อพื้นฐานคาดว่าจะลดลงเหลือร้อยละ 3.2 ในปี
2555 และร้อยละ 2.9ในปี 2556

- โรงแรมแชงกรี-ลา เชียงใหม่

ผลการดำเนินงานของโรงแรมแชงกรี-ลา เชียงใหม่แสดงถึงแนวโน้มทางธุรกิจที่ดีขึ้น
โดยเห็นได้จากอัตราการเข้าห้องพักที่เพิ่มสูงกว่าที่ประมาณการณ์ไว้ถึงร้อยละ 22.9
ซึ่งส่วนใหญ่เป็นลูกค้าแบบกรุ๊ปและแบบ Wholesale ที่จองผ่านระบบออนไลน์
ในหลายจังหวัดที่มีปัญหาจำนวนห้องพักเกินความต้องการ เช่น กรุงเทพมหานคร ภูเก็ต พัทยา
เกาะสมุย และเชียงใหม่ กลยุทธ์การกำหนดราคาขายจึงเป็นสิ่งที่สำคัญมากในการดำเนินธุรกิจ

ในสัปดาห์สุดท้ายของเดือนกันยายน 2554
จังหวัดเชียงใหม่ได้รับผลกระทบจากเหตุการณ์น้ำท่วมในภาคเหนือของประเทศไทยซึ่งเกิดอยู่ประมาณหนึ่งสัปดาห์
และการเกิดน้ำท่วมในกรุงเทพมหานครส่งผลให้นักท่องเที่ยวที่จะมาเชียงใหม่ลดลง
ทำให้รายได้ของโรงแรมจากลูกค้าที่เป็นกรุ๊ปและลูกค้าที่มาท่องเที่ยวส่วนตัวลดลงไปด้วย

เพื่อรักษาส่วนแบ่งการตลาดไว้ให้อยู่ในระดับที่เหนือกว่ากลุ่มคู่แข่งในระดับเดียวกัน
โรงแรมได้เสนอโปรโมชั่นพิเศษด้วยราคาที่น่าจูงใจให้แก่ลูกค้ากลุ่ม Wholesale
และลูกค้าที่เป็นกรุ๊ป จากข้อมูลในรายงานของสมิธ แทรเวล (Smith Travel Research) ปี
2554 จะเห็นว่าอัตราค่าห้องพักเฉลี่ยของโรงแรมเพิ่มขึ้นร้อยละ 10.5
เมื่อเทียบกับกลุ่มคู่แข่งในระดับเดียวกันที่เพิ่มขึ้นเพียงร้อยละ 3.5
ในขณะเดียวกันอัตราการเข้าพักของโรงแรมก็เพิ่มขึ้นจากปีก่อนร้อยละ 53.8
เมื่อเทียบกับกลุ่มคู่แข่งในระดับเดียวกันที่เพิ่มขึ้นเพียงร้อยละ 36

การเพิ่มขึ้นของเที่ยวบินตรงจากประเทศสิงคโปร์และประเทศมาเลเซียเข้าสู่จังหวัดเชียงใหม่ทำให้มีเที่ยวบินตรงเพิ่มขึ้นเป็น
37 เที่ยวต่อสัปดาห์

ก้าวเข้าสู่ปี 2555 การท่องเที่ยวแห่งประเทศไทย (ททท.)
คาดการณ์ว่าภาวะอุตสาหกรรมการท่องเที่ยวในประเทศไทยจะเติบโตเล็กน้อยเพียงร้อยละ 2
ซึ่งจะทำให้มีนักท่องเที่ยวจากต่างชาติเข้ามาในประเทศรวม 19.5 ล้านคน
ซึ่งจำนวนนั้นจะเดินทางเข้ามาในเชียงใหม่ประมาณ 4.2 ล้านคน

- โรงแรมเทรดเดอร์ส ย่างกุ้ง

จากตัวเลขของกระทรวงการโรงแรมและท่องเที่ยว
การเติบโตของจำนวนนักท่องเที่ยวเพิ่มขึ้นจากปีก่อนร้อยละ 21.8 เฉพาะในไตรมาสที่สี่ของปี 2554
มีนักท่องเที่ยวรวมหนึ่งแสนคน ซึ่งเพิ่มขึ้นร้อยละ 24ในช่วงเดียวกันของปีก่อน

ตลาดภูมิภาคค่อนข้างแข็งแกร่งเนื่องจากมีนักท่องเที่ยวจากเอเชียและยุโรปตะวันตกเดินทางเข้าสู่ประเทศเพิ่มขึ้นร้อยละ
17 และร้อยละ 33 ตามลำดับ นักท่องเที่ยวจากตลาดหลักของเอเชียส่วนใหญ่มาจาก
ประเทศมาเลเซีย ประเทศญี่ปุ่น และประเทศสิงคโปร์ ซึ่งเพิ่มขึ้นร้อยละ 44 32 และ 27
ตามลำดับ และนักท่องเที่ยวจากตลาดยุโรปตะวันตกส่วนใหญ่มาจาก
ประเทศฝรั่งเศสและประเทศอังกฤษคิดเป็นร้อยละ 47 และประเทศเยอรมันนีคิดเป็นร้อยละ 21
เนื่องจากความต้องการห้องพักมีสูงมากแต่จำนวนห้องพักในเมืองมีจำกัดและยังมีอัตราค่าห้องแพง
ทำให้อัตราค่าห้องพักเฉลี่ยเพิ่มขึ้นร้อยละ 22 ส่งผลให้รายได้ต่อห้องที่เปิดให้บริการ (Revpar)
เพิ่มขึ้นร้อยละ 41

ทั้งๆที่มีสัญญาณด้านบวกว่าอุตสาหกรรมการท่องเที่ยวของประเทศพม่ามีแนวโน้มที่ดีขึ้นอย่างมากในช่วงไตรมาสสุดท้ายของปี
2554 แต่อุตสาหกรรมโรงแรมก็ยังต้องเผชิญกับความท้าทายในปี 2555
เนื่องจากรัฐบาลยังคงกำหนดข้อจำกัดเกี่ยวกับบริษัทการค้า
โดยจำกัดการออกวีซ่าและใบอนุญาตการอยู่ต่อในพม่าสำหรับชาวต่างชาติ
นอกจากนี้รัฐบาลยังทำให้การนำเข้าสินค้ามาในประเทศเป็นเรื่องยุ่งยาก
ซึ่งเป็นการลดโอกาสสำหรับธุรกิจขนาดกลางและขนาดย่อม (SME)

จำนวนผู้เดินทางจากประเทศต่างๆสิบอันดับแรกที่เดินทางเข้ามาในประเทศทางสนามบินย่างกุ้งในปี
2554 เมื่อเทียบกับปี 2553 เป็นดังนี้

  --------------------- ------------- ------------- ---------------------
  ประเทศ                2554          2553          อัตราเปลี่ยนแปลง (%)

  1. ไทย                61,331        59,010        3.9%

  2. จีน                 35,181        32,730        7.5%

  3. มาเลเซีย            23,286        16,182        43.9%

  4. เกาหลี              22,507        18,925        18.9%

  5. ญี่ปุ่น                21,264        16,140        31.7%

  6. สหรัฐอเมริกา         20,487        16,131        27.0%

  7. ฝรั่งเศส             19,288        13,102        47.2%

  8. สิงคโปร์             15,386        12,105        27.1%

  9. ไต้หวัน              15,362        14,070        9.2%

  10. เยอรมัน            13,245        10,932        21.2%
  --------------------- ------------- ------------- ---------------------

สถานการณ์ทางเศรษฐกิจและการเมือง

บรรยากาศทางเศรษฐกิจและธุรกิจในพม่าเริ่มสดใสหลังจากการเลือกตั้งเมื่อปลายปีที่แล้วเมื่อวันที่ 7
พฤศจิกายน 2553
และรูปแบบทางการเมืองที่ปรากฏออกมารวมทั้งการมาเยือนของเลขานุการของสหรัฐอเมริกาคนปัจจุบันโดยรัฐบาลให้การสนับสนุนมีส่วนช่วยผลักดันให้มีการปฏิรูปทางการเมืองในประเทศ
การเปลี่ยนแปลงเมื่อเร็วๆนี้และการตัดสินใจของฝ่ายบริหารชุดปัจจุบันเป็นที่ยอมรับกันในภูมิภาคและดึงดูดความสนใจจากทั่วโลกทำให้เชื่อมั่นว่าในที่สุดประเทศพม่าจะเดินหน้าต่อไป
ความกระตือรือร้นและจริงจังในการหารือระหว่างผู้นำต่างชาติและผู้นำประเทศทำให้มีความหวังว่าการปิดกั้นทางเศรษฐกิจจะค่อยๆถูกยกเลิกไปในไม่ช้า
และเป็นที่เชื่อว่าการยกเลิกข้อจำกัดทางการเงินจะเป็นตัวเร่งให้คลายการปิดกั้นทางเศรษฐกิจต่อไป

ภาวะเงินเฟ้อ:
เป็นที่คาดการณ์ว่าอัตราเงินเฟ้อคงไม่ลดลงเนื่องจากน้ำมันซึ่งเป็นต้นทุนในการดำเนินธุรกิจ
คาดว่าจะมีราคาสูงขึ้น ประกอบกับการอ่อนค่าของเงินดอลลาร์สหรัฐ

ผลการหารือกับกองทุนการเงินระหว่างประเทศ (IMF)
ยังไม่เป็นที่เปิดเผยถึงความเป็นไปได้ว่าจะตรึงค่าเงินจ๊าดกับเงินดอลลาร์สหรัฐหรือจะปล่อยให้ค่าเงินลอยตัว
นอกจากนี้ได้มีการพูดถึงเรื่องความพยายามที่จะทำให้เงินจ๊าตและอัตราแลกเปลี่ยนเงินมีความเป็นเอกภาพ
แต่ก็ยังไม่มีข่าวคืบหน้าเกี่ยวกับเรื่องนี้

เมืองเนปีดอซึ่งได้ถูกสร้างขึ้นเพื่อให้เป็นเมืองหลวงใหม่ของประเทศพม่าแทนเมืองย่างกุ้ง
ได้ส่งผลกระทบต่อการดำเนินธุรกิจในเมืองย่างกุ้งดังต่อไปนี้

1)  แขกต่างประเทศระดับสูงและนักธุรกิจจะต้องลดระยะเวลาการพักในเมืองย่างกุ้งให้น้อยลงหรือในบางกรณีก็จำเป็นต้องเดินทางผ่านเมืองย่างกุ้งไปเลยเนื่องจากฝ่ายบริหารประเทศชุดปัจจุบันยืนยันที่จะให้ใช้เมืองเนปีดอเป็นเมืองหลักในการจัดการประชุมหรือกิจกรรมสำคัญต่างๆ
    เห็นได้จากการประกาศว่ามหกรรมซีเกมส์ปี 2556
    ซึ่งพม่าเป็นเจ้าภาพจะถูกจัดขึ้นที่เมืองเนปีดอ
    และการกำหนดจัดวางที่ดินที่จะใช้เป็นที่ตั้งสถานทูตใหม่ของแต่ละประเทศ

2)  มีความคืบหน้าในการก่อสร้างสนามบินเนปีดอระยะที่ 2
    และเมื่อใดที่สนามบินนี้ได้รับอนุญาตให้เปิดรับเที่ยวบินนานาชาติ
    เราจะเห็นการเปลี่ยนแปลงอย่างเห็นได้ชัดเจนในการเดินทางเข้าประเทศพม่าซึ่งมีผลทำให้มีการเปลี่ยนทิศทางการบินจากสนามบินย่างกุ้งเปลี่ยนเส้นทางมาที่สนามบินเนปีดอ
    ผลกระทบที่เกิดขึ้นนี้อาจจะเป็นได้ทั้งเชิงบวกหรือเชิงลบทั้งนี้ขึ้นอยู่กับจุดประสงค์ของผู้โดยสารที่จะเดินทางเข้าย่างกุ้ง

3)  ปัจจุบันเมืองเนปีดอถูกกำหนดให้เป็นศูนย์กลางการค้าอัญมณีอย่างเป็นทางการที่จะมีขึ้นในอนาคต
    แทนที่เมืองย่างกุ้งแล้ว
    ซึ่งจะส่งผลกระทบในทางลบต่อโอกาสทางธุรกิจสำหรับโรงแรมในเมืองย่างกุ้ง

การเลื่อนระดับโครงสร้างพื้นฐานด้านการสื่อสารโทรคมนาคมให้ดีขึ้นเป็นสิ่งจำเป็นในการอำนวยความสะดวกทางด้านการธนาคาร
เช่น เครื่องเบิกถอนเงินอัตโนมัติ (ATMs)
และเป็นการเพิ่มประสิทธิภาพด้านบริการโทรคมนาคมที่จะทำให้อินเตอร์เน็ตมีความเร็วสูงขึ้น
อันจะเป็นการเอื้อประโยชน์ให้แก่ธุรกิจและการค้า

กลยุทธ์ทางการตลาด

- โรงแรมแชงกรี-ลา กรุงเทพฯ

การปรับปรุงโรงแรมมูลค่ากว่า 50
ล้านเหรียญสหรัฐที่ดำเนินการเสร็จสิ้นแล้วได้รับการตอบรับอย่างดีจากลูกค้า
โดยฉพาะในส่วนห้องพักและห้องอาหาร

ในปี 2554 โรงแรมมุ่งเน้นไปที่กลุ่มลูกค้าที่เป็นบริษัทและหน่วยงานราชการมากขึ้น
โดยได้มีการจ้างหัวหน้าฝ่ายขายเพื่อที่จะนำทีมขายกลุ่ม MICE แยกต่างหากจากฝ่ายขายทั่วไป
ในการขยายฐานลูกค้าของโรงแรม กลุ่มอุตสาหกรรมที่เป็นเป้าหมายหลักได้แก่ อัญมณี ยา การแพทย์
เทคโนโลยีสารสนเทศและการสื่อสาร และภาคการผลิต
ด้วยจุดประสงค์ที่จะเพิ่มยอดขายในภาคส่วนรัฐบาล
การขายแบบเฉพาะเจาะจงแก่ภาครัฐได้ถูกนำมาใช้เพื่อมุ่งเน้นที่จะสร้างความสัมพันธ์กับกระทรวง
ทบวง กรม หน่วยงานราชการ และสถานทูตต่างๆ โดยมุ่งหวังให้ยอดขายในกลุ่มนี้โตขึ้น
การร่วมมือกันของทีมขายของโรงแรมแชงกรี-ลา เชียงใหม่กับกรุงเทพฯ
จะเพิ่มจุดแข็งในการขายให้แก่กันและกัน

จากเหตุการณ์น้ำท่วมที่เกิดขึ้นในไตรมาสสุดท้ายของปี 2554
ทำให้มีการยกเลิกการจัดประชุมเป็นจำนวนมาก นักท่องเที่ยวที่วางแผนจะมาพักที่กรุงเทพฯ
ก็ได้เปลี่ยนแผนย้ายไปพักที่รีสอร์ทอื่นหรือประเทศอื่นแทน
อย่างไรก็ตามโรงแรมยังคงใช้กลยุทธ์เสนอโปรโมชั่นพิเศษเพื่อดึงดูดนักท่องเที่ยวที่เดินทางมาพักผ่อนระยะสั้นในไตรมาสแรกของปี
2555

ในปี 2555
การเพิ่มความร่วมมือกันกับสำนักงานขายระดับภูมิภาคของแชงกรี-ลาได้ถูกนำมาใช้ในการขับเคลื่อนเพื่อให้ได้ธุรกิจจากประเทศที่เติบโตใหม่
เช่น ประเทศอินเดีย ประเทศจีน และประเทศเกาหลี การเปลี่ยนกลุ่มลูกค้าเป้าหมายในตลาด
MICE จากลูกค้าที่อยู่นอกภูมิภาคเอเชียมาเป็นกลุ่มลูกค้าที่อยู่ในภูมิภาคเดียวกันแทนเป็นสิ่งจำเป็น
โดยตั้งเป้าหมายไว้ที่ลูกค้าที่มาจากสิงคโปร์และฮ่องกงเป็นพิเศษ การจัดตั้งศูนย์รับจอง Events
Booking Centre เมื่อเดือนพฤศจิกายน 2554
ได้ช่วยเพิ่มจำนวนการจองโดยเปลี่ยนไปให้ความสำคัญกับลูกค้ากลุ่ม MICE แทน

การจ้างพนักงานขายที่เป็นชาวอินเดียและชาวจีนมาดูแลลูกค้าที่มาจากอินเดียและจีนโดยเฉพาะจะช่วยเพิ่มโอกาสในการขายแก่ทั้งสองโรงแรม

โรงแรมได้ใช้แผนการตลาดที่คิดขึ้นมาใหม่เพื่อส่งเสริมการขายห้องพักที่อาคารกรุงเทพฯวิง
เพื่อเป็นทางเลือกของลูกค้าที่ชอบความเงียบสงบและความร่มรื่น
ด้วยการเสนอขายห้องพักพร้อมสิทธิประโยชน์เต็มรูปแบบ หรือห้องพักพร้อมอาหารเช้า

งานจัดเลี้ยงของลูกค้าในประเทศกับงานสังคมยังคงเป็นเป้าหมายหลักสำหรับการขายห้องจัดเลี้ยง
Garden Suite โดยเฉพาะงานขนาดเล็กจนถึงขนาดใหญ่ รวมถึงการจัดงานฉลองพิธีหมั้น
หรืองานฉลองส่วนตัวในเทศกาลต่างๆ

- โรงแรมแชงกรี-ลา เชียงใหม่

ในปี 2554 โรงแรมได้มุ่งเน้นเป้าหมายไปที่กลุ่ม MICE และ Wholesale
เพื่อเพิ่มรายได้จากลูกค้าทั้งสองกลุ่มนี้ให้มากขึ้น
การจ้างผู้อำนวยการฝ่ายขายเพื่อนำทีมขายค่อนข้างประสบความสำเร็จเพราะช่วยผลักดันให้มีลูกค้าเพิ่มขึ้นจากกลุ่มต่างๆและกลุ่มตัวแทนจัดการท่องเที่ยวในระดับท้องถิ่น
อย่างไรก็ดีเนื่องจากมีการแข่งขันที่สูง ดังนั้นราคาที่น่าดึงดูดใจเป็นสิ่งจำเป็นในการรักษาฐานลูกค้า

บริษัทส่วนใหญ่ในเชียงใหม่มุ่งหน้าไปที่นิคมอุตสาหกรรมลำพูนซึ่งห่างจากตัวเมืองโดยขับรถไปประมาณ
30-40 นาที
ดังนั้นจึงจำเป็นที่จะต้องจัดหาห้องพักให้มากขึ้นเนื่องจากบริษัทเหล่านี้ชอบที่จะพักโรงแรมที่มีระยะทางไม่ไกลจากสำนักงานของพวกเขา
โดยทั่วไปบริษัทเหล่านี้จะจองห้องพักมาจากต่างประเทศหรือสำนักงานที่กรุงเทพฯ

จังหวัดเชียงใหม่ได้รับความนิยมจากลูกค้าในภูมิภาคเดียวกันและจากต่างประเทศมากขึ้น
เนื่องจากเห็นว่าเป็นสถานที่ท่องเที่ยวใหม่ ค่าใช้จ่ายไม่สูงและเป็นสถานที่จัดประชุมสำหรับกลุ่ม
MICE
กลุ่มคณะผู้แทนรัฐบาลโดยเฉพาะจากประเทศจีนและกลุ่มการจัดงานแต่งงานจากประเทศอินเดียมีเพิ่มขึ้นเรื่อยๆ
ซึ่งถือเป็นตลาดที่มีศักยภาพสำหรับโรงแรม
การจัดการประชุมระดับภูมิภาคในจังหวัดเชียงใหม่มีมากขึ้นเนื่องจากมีเที่ยวบินตรงจากเอเชียตะวันออกเฉียงใต้
การจัดตั้งศูนย์รับจอง Events Booking Centre ในกรุงเทพฯ เมื่อเดือนพฤศจิกายน 2554
ได้ช่วยเพิ่มจำนวนการจองโดยเปลี่ยนไปให้ความสำคัญกับลูกค้ากลุ่ม MICE แทน

หน่วยงานราชการของจังหวัดเชียงใหม่ได้ทำหน้าที่อย่างดีในการรณรงค์ประชาสัมพันธ์จังหวัดเชียงใหม่โดยเสนอทางเลือกที่ดึงดูดใจนักท่องเที่ยว
รวมทั้งหากิจกรรมต่างๆที่น่าสนใจ เช่น
ไนท์ซาฟารีซึ่งได้รับคัดเลือกให้เป็นไนท์ซาฟารีที่ดีที่สุดในเอเชีย
อย่างไรก็ตามจังหวัดเชียงใหม่ยังคงเป็นที่นิยมสำหรับนักเดินทางแบบประหยัด (Back Packers)
ในขณะที่ความต้องการโรงแรมระดับดีและการจัดการประชุมทางธุรกิจมีมากขึ้น

โรงแรมได้รับผลกระทบเล็กน้อยจากเหตุการณ์น้ำท่วมในเดือนสิงหาคม 2554
โดยถูกยกเลิกการจองห้องพักจากลูกค้าที่เป็นกรุ๊ปและนักท่องเที่ยวที่มาเป็นการส่วนตัว
โรงแรมยังคงเสนอขายห้องพักในราคาพิเศษเพื่อดึงดูดนักท่องเที่ยวที่เดินทางมาพักผ่อนระยะสั้นๆในช่วงไตรมาสแรกของปี
2555

การร่วมมือกันของทีมขายของโรงแรมแชงกรี-ลา กรุงเทพฯและเชียงใหม่ตั้งแต่เดือนกุมภาพันธ์
2554 ทำให้เกิดจุดแข็งในการขายช่วยส่งเสริมการขายให้แก่กันและกัน
ทีมขายของเชียงใหม่จะทำงานอย่างใกล้ชิดกับทีมขายของกรุงเทพฯ
เพื่อชักจูงและแลกเปลี่ยนลูกค้าระหว่างกัน
การจ้างผู้อำนวยการฝ่ายพัฒนาธุรกิจเพื่อดูแลรับผิดชอบลูกค้าจากอินเดียและจีนโดยเฉพาะจะเป็นเครื่องมือสำคัญในการสร้างรายได้ให้เพิ่มขึ้นในปี
2555

ในปีนี้โรงแรมยังคงเน้นงานจัดเลี้ยงและงานสังคมระดับท้องถิ่น
รวมถึงการจัดงานทางสังคมบริเวณสวน นอกอาคารโรงแรม

- โรงแรมเทรดเดอร์ส ย่างกุ้ง

ภายหลังจากการปรับปรุงโรงแรมจะมีห้องพักเพิ่มขึ้น 300 ห้อง
ซึ่งทำให้โรงแรมมีโอกาสที่จะเข้าไปแข่งขันเพื่อให้ได้ลูกค้าที่ให้ผลกำไรสูงจากคู่แข่งที่มีโครงการปรับปรุงโรงแรมในปีหน้า
ส่วนแบ่งการตลาดมีโอกาสเพิ่มขึ้นจากจำนวนนักท่องเที่ยวที่คาดว่าจะเพิ่มขึ้น

การขึ้นค่าเช่าจากการต่ออายุสัญญาเช่ากับเจ้าหน้าที่ผู้แทนสหประชาชาติอีกร้อยละ 20 (154 ห้อง)
จะเป็นหลักประกันว่าโรงแรมจะมีรายได้เพิ่มจากการจัดประชุม การจัดกิจกรรมต่างๆ
รวมถึงการใช้บริการด้านอาหารและเครื่องดื่มที่เกิดจากผู้เช่า

การจัดเก็บข้อมูลลูกค้าใหม่ที่มาใช้บริการของโรงแรมเป็นประจำเข้าสู่ระบบและการขายบัตรสมาชิกที่ให้ส่วนลดสำหรับอาหารและเครื่องดื่มเพิ่มขึ้นจะช่วยสร้างฐานลูกค้าและเป็นหลักประกันว่าลูกค้าจะมาใช้จ่ายที่โรงแรมมากขึ้น

โรงแรมยังคงกำหนดกลุ่มลูกค้าเป้าหมายไปที่กลุ่ม MICE ที่อยู่ในภูมิภาคเดียวกัน
โดยเฉพาะอย่างยิ่งจากประเทศจีน ประเทศสิงคโปร์ และประเทศมาเลเซีย

กลุ่มลูกค้าที่จัดงานทางสังคมยังคงเป็นกลุ่มเป้าหมายสำคัญสำหรับโรงแรม
โดยเฉพาะการจัดงานวิวาห์ที่มีค่าใช้จ่ายต่อคนเพิ่มขึ้น
ซึ่งทำให้โรงแรมต้องมีการปรับปรุงห้องบอลรูมใหม่

- ลักษณะของลูกค้า

  - ลักษณะของลูกค้าและความสัมพันธ์

ลูกค้าของบริษัทส่วนใหญ่จะเป็นนักท่องเที่ยวชาวต่างประเทศที่เดินทางมาท่องเที่ยวในประเทศและนักธุรกิจทั้งในประเทศและต่างประเทศ
มีทั้งที่มาเป็นส่วนตัว เป็นกลุ่มคณะ และผ่านมาทางบริษัททัวร์

- ลูกค้าเป้าหมาย

ลูกค้ากลุ่มเป้าหมายยังคงเป็นลูกค้าด้านการจัดประชุมสัมนาและลูกค้าที่เป็นนักธุรกิจจากอังกฤษ ยุโรป
อเมริกา แคนาดา ออสเตรเลีย และเอเชีย

- การจำหน่ายและช่องทางการจำหน่าย

  - ช่องทางการจำหน่ายแบ่งออกเป็น

1.  การจำหน่ายในต่างประเทศ บริษัทได้ทำสัญญาการตลาดและการส่งเสริมการขายกับบริษัท
    แชงกรี-ลา อินเตอร์เนชั่นแนล โฮเต็ล เมเนจเมนท์ จำกัด (ฮ่องกง)
    ซึ่งมีสำนักงานขายอยู่ทั่วโลกเช่น สหรัฐอเมริกา แคนาดา ยุโรป และเอชีย
    ด้วยเครือข่ายของสำนักงานขายและการตลาดทั่วโลกของบริษัท แชงกรี-ลา อินเตอร์เนชั่นแนล
    โฮเต็ล เมเนจเมนท์ จำกัด (ฮ่องกง)
    บริษัทฯจะได้รับการระบุเป็นส่วนหนึ่งของกลุ่มโรงแรมแชงกรี-ลาโดยจะได้รับความช่วยเหลือและผลประโยชน์จากกิจกรรมต่างๆ
    ซึ่งรวมถึง เรื่องการส่งเสริมการขาย ข่าวสารความคืบหน้า
    ตลอดจนการเผยแพร่ข่าวสารต่างๆ
    นอกจากนี้ยังมีศูนย์รับจองห้องพักของโรงแรมแชงกรี-ลาทั่วโลกซึ่งตั้งอยู่ในฮ่องกงและกัวลาลัมเปอร์ที่เปิดให้บริการตลอด
    24 ชั่วโมง

2.  การจำหน่ายในประเทศ บริษัทมีเจ้าหน้าที่การตลาดจำนวน 16 คน
    ซึ่งเป็นสำนักงานที่ติดต่อกับลูกค้าโดยตรงทั้งในประเทศและต่างประเทศ

3.  การจำหน่ายแบบออนไลน์โดยใช้อินเตอร์เน็ตเป็นช่องทางในการจองห้องพักได้โดยตรง
    สามารถเพิ่มโอกาสทางธุรกิจให้กับโรงแรมเป็นอย่างมาก
    ซึ่งโรงแรมได้พัฒนาปรับปรุงให้เว็บไซต์สามารถเข้าถึงได้รวดเร็วและง่ายขึ้น

สาระสำคัญของสัญญาการตลาดและการส่งเสริมการขายที่บริษัทได้ทำกับบริษัท แชงกรี-ลา
อินเตอร์เนชั่นแนล โฮเต็ล เมเนจเมนท์ จำกัด (ฮ่องกง) มีผลใช้บังคับตั้งแต่วันที่ 1 มีนาคม พ.ศ.
2529 และอาจบอกเลิกได้โดยการตกลงร่วมกันของคู่สัญญาทั้งสองฝ่าย
บริษัทได้เข้าทำสัญญาแก้ไขเพิ่มเติมสัญญาการตลาดและส่งเสริมการขายกับบริษัท แชงกรี-ลา
อินเตอร์เนชั่นแนล โฮเต็ล แมนเนจเม้นท์ จำกัด (ฮ่องกง) เมื่อวันที่ 1 มิถุนายน 2550
เพื่อให้สัญญาครอบคลุมถึงโรงแรมแชงกรี-ลา เชียงใหม่ด้วย
ซึ่งสัญญานี้มีผลบังคับนับแต่วันเปิดโรงแรมแชงกรี-ลา เชียงใหม่เป็นต้นไป
ส่วนข้อความและเงื่อนไขอื่นในสัญญาเหมือนกับสัญญาเริ่มแรก ค่าใช้จ่ายของสัญญาเป็นดังนี้

โรงแรมแชงกรี-ลา กรุงเทพฯ

1.  ค่าใช้จ่ายรวม

บริษัทฯตกลงที่จะปันส่วนค่าใช้จ่ายที่เกิดขึ้นจากการส่งเสริมการขายและการตลาดตามอัตราส่วนที่เห็นว่าเหมาะสมและถูกต้องโดยจะตกลงกันเป็นปีๆ
ไป แต่ทั้งนี้ยอดค่าใช้จ่ายทั้งหมดในส่วนแรกต่อปีต้องไม่เกิน 150,000 ดอลลาร์สหรัฐต่อปี และบริษัท
แชงกรี-ลา อินเตอร์เนชั่นแนล โฮเต็ล เมเนจเมนท์ จำกัด (ฮ่องกง) จะเรียกเก็บทุกๆ สิ้นเดือน

2.  ค่าใช้จ่ายอื่นๆ

นอกจากค่าใช้จ่ายที่กล่าวไว้ในข้อ 1.1 แล้ว
โรงแรมต้องรับผิดชอบค่าใช้จ่ายโดยตรงในการดำเนินการที่เกิดขึ้นจากการขอร้องโดยตรงจากทางโรงแรม
นอกจากนี้ยังมีค่าใช้จ่ายอื่นๆที่โรงแรมต้องรับผิดชอบ เช่น

  -
  การตีพิมพ์เอกสารการส่งเสริมการขายของโรงแรมนี้ในประเทศไทยและสถานที่น่าสนใจของประเทศไทยเป็นการพิเศษเฉพาะ

-   โทรศัพท์ทางไกลถึงโรงแรมเพื่อการดำเนินธุรกิจ

  - ค่าใช้จ่ายในการส่งจดหมายทางไปรษณีย์โดยตรง

  -
  ค่าภาษีศุลกากรและค่าธรรมเนียมการผ่านด่านศุลกากรและค่าไปรษณียากรสำหรับเอกสารการส่งเสริมการขายของโรงแรม

  - การแสดงมหกรรมสินค้า (ร้านจัดแสดงและแผงร้าน)

  - ค่าใช้จ่ายอื่นๆ ที่เกี่ยวข้องโดยตรงกับโรงแรมซึ่งนอกเหนือจากที่ระบุไว้

โรงแรมแชงกรี-ลา เชียงใหม่

บริษัทฯตกลงจ่ายค่าธรรมเนียมในส่วนที่เกี่ยวกับการตลาดและการส่งเสริมการขายในอัตราร้อยละ 1
ของยอดรายได้จากการดำเนินงานต่อปี

- จำนวนของลูกค้า

จำนวนลูกค้าของบริษัทแบ่งตามภูมิศาสตร์ มีสัดส่วนดังนี้

โรงแรมแชงกรี-ลา กรุงเทพฯ

(หน่วย : ร้อยละ)

  --------------------------- -------------- --------------- -------------
  กลุ่มลูกค้า                     2554           2553            2552

  เอเชีย                       35.7           33.0            27.0

  ญี่ปุ่น                         6.3            7.0             7.0

  ยุโรป                        34.1           35.0            40.0

  สหรัฐอเมริกา / แคนาดา         13.0           14.0            15.0

  อื่นๆ                         10.9           11.0            11.0

  รวม                         100.0          100.0           100.0
  --------------------------- -------------- --------------- -------------

โรงแรมแชงกรี-ลา เชียงใหม่

(หน่วย : ร้อยละ)

  --------------------------- -------------- -------------- --------------
  กลุ่มลูกค้า                     2554           2553           2552

  เอเชีย                       71.1           69.5           69.3

  ยุโรป                        11.9           14.1           13.7

  สหรัฐอเมริกา / แคนาดา         8.2            8.0            9.8

  อื่นๆ                         8.8            8.4            7.2

  รวม                         100.0          100.0          100.00
  --------------------------- -------------- -------------- --------------

การขายให้ลูกค้ารายใดรายหนึ่งจนถึง อัตราร้อยละ 30 ในระยะเวลา 3 ปี ติดต่อกัน : ไม่มี

- สิทธิหรือข้อจำกัดในการประกอบธุรกิจ

โรงแรมแชงกรี-ลา กรุงเทพฯ

บริษัทได้ทำสัญญาการดำเนินงานกับบริษัท แชงกรี-ลา อินเตอร์เนชั่นแนล โฮเต็ล แมนเนจเม้นท์ บีวี
(ฮอลแลนด์) สัญญานี้มีอายุ 20 ปี เริ่มตั้งแต่วันที่ 1 มกราคม พ.ศ. 2533
ถ้าพ้นระยะเวลายี่สิบปีไปแล้วสามารถต่อสัญญาได้อีก 10 ปี โดยบริษัทฯ
ต้องแจ้งเป็นลายลักษณ์อักษรไม่น้อยกว่า 4 เดือนก่อนวันหมดอายุสัญญา
จากผลของสัญญานี้ทำให้บริษัทได้สิทธิในการใช้เครื่องหมายทางการค้า
ความรู้ทางเทคนิคและสิทธิอื่นๆ ที่มีอยู่ของ Shangri-La System บริษัทจ่ายค่าสิทธิให้แก่บริษัท
แชงกรี-ลา อินเตอร์เนชั่นแนล โฮเต็ล แมนเนจเม้นท์ บีวี (ฮอลแลนด์) ดังนี้

1. ค่าธรรมเนียมรายปี ปีละ 275,000 เหรียญสหรัฐ

2. ค่าธรรมเนียมเพิ่มเติม (แล้วแต่จำนวนใดจะสูงกว่า)

2.1 400,000 เหรียญสหรัฐต่อปี หรือ

2.2 2.75 % ของยอดรายได้รวมจากการดำเนินงานต่อปี

โรงแรมแชงกรี-ลา เชียงใหม่

บริษัทได้ทำสัญญาแก้ไขเพิ่มเติมสัญญาการดำเนินงานกับบริษัท แชงกรี-ลา อินเตอร์เนชั่นแนล โฮเต็ล
แมนเนจเม้นท์ บีวี (ฮอลแลนด์) เมื่อวันที่ 1 มิถุนายน 2550
เพื่อให้สัญญาครอบคลุมถึงโรงแรมแชงกรี-ลา เชียงใหม่
และเพิ่มเติมในเรื่องค่าธรรมเนียมที่จะเรียกเก็บสำหรับการเปิดให้บริการของโรงแรมแชงกรี-ลา
เชียงใหม่ คือ คิดค่าธรรมเนียมการบริหารงานในอัตราร้อยละ 3
ของยอดรายได้จากการดำเนินงานต่อปี
โดยข้อความและเงื่อนไขอื่นที่ระบุในสัญญาเดิมฉบับดังกล่าวยังคงเดิมไม่เปลี่ยนแปลง

เมื่อวันที่ 24 กันยายน 2552 บริษัทได้เข้าทำสัญญาต่ออายุสัญญาดำเนินงานกับบริษัท แชงกรี-ลา
อินเตอร์เนชั่นแนล โฮเต็ล แมนเนจเม้นท์ บีวี จำกัด ออกไปอีกเป็นเวลา 20 ปี เริ่มตั้งแต่วันที่ 1
มกราคม 2553 โดยมีข้อความและเงื่อนไขที่เป็นสาระสำคัญคงเดิมไม่เปลี่ยนแปลง